ET Euroopa Liidu Teataja C 101/28

KOMISJONI ARVAMUS,

25. aprill 2005,

Ühendkuningriigis Šotimaal asuva Dounreay rajatise taastamiskavaga (DSRP) kaasnevate radioaktiivsete jäätmete lõppladustamise plaani kohta vastavalt Euratomi asutamislepingu artiklile 37

(2005/C 101/12)

(ainult ingliskeelne tekst on autentne)

Ühendkuningriigi valitsus esitas 5. mail 2004 Euroopa Komisjonile vastavalt Euratomi asutamislepingu artiklile 37 üldandmed Dounreay rajatise taastamiskavaga (DSRP) kaasnevate radioaktiivsete jäätmete lõppladustamise plaani kohta.

Pärast üldandmete ja komisjoni revisjoni käigus algselt esitatud üldandmete täiendamiseks nõutud ulatusliku täiendava teabe läbivaatamist märgib komisjon, et kõnealuse protseduuri käigus andsid Ühendkuningriigi ametiasutused uut teavet ja tegid parandusi algselt esitatud üldandmetesse, eriti seoses kiirguse mõju hindamisega teatavate õnnetusstsenaariumide korral, mis võivad põhjustada ootamatuid heitmeid.

Kogu esitatud teabe alusel ja pärast eksperdirühmaga konsulteerimist esitas komisjon järgmise arvamuse:

1. Vahemaa tuumaelektrijaama ja teise liikmesriigi, käesoleval juhul Iirimaa, lähima punkti vahel on umbes 645 km.

2. Tavapäraste töötingimuste käigus väljutatavad vedelad ja gaasilised heitmed ei põhjusta teiste liikmesriikide elanikkonnale tervise seisukohast märkimisväärset ohtu.

3. Dounreay rajatise taastamiskavaga kaasnevaid väikese ja keskmise aktiivsusega tahkeid radioaktiivseid jäätmeid ladustatakse kohapeal. Väikese aktiivsusega tahked radioaktiivsed jäätmed viiakse hiljem edasi Driggi või mõnesse teise heakskiidetud lõppladustamisrajatisse. Keskmise aktiivsusega tahkete radioaktiivsete jäätmete lõppladustamisrajatisi ei ole võimalik kasutada enne 2040. aastat. Vabastamistasemetele vastavad mitteradioaktiivsed tahked jäätmed või materjalid vabastatakse reguleeriva kontrolli alt ja need ladustatakse lõplikult tavaliste jäätmetena või korduvkasutamise või ringlussevõtmise teel. Seda tehakse vastavalt põhilistes ohutusnormides (direktiiv 96/29/EURATOM) sätestatud kriteeriumidele.

4. Üldandmetes kirjeldatud tüüpi ja ulatusega õnnetusest põhjustatud ootamatute radioaktiivsete jäätmete keskkonda pääsemise korral ei ole teiste liikmesriikide elanikkonna võimalikud saadavad doosid tervise seisukohast märkimisväärsed.

Kokkuvõttes arvab komisjon, et seoses Ühendkuningriigis Šotimaal asuva Dounreay rajatise taastamiskavaga (DSRP) kaasnevate radioaktiivsete jäätmete lõppladustamise plaani rakendamisega ei kaasne tavapärase tegevuse ega üldandmetes kirjeldatud tüüpi ja ulatusega õnnetuse korral tervise seisukohast märkimisväärset vee, pinnase või õhuruumi radioaktiivset saastumist teises liikmesriigis.

Komisjon märkis siiski, et DSRP rakendamise käigus jäätmehooldust käsitlevate erinõuete täitmiseks ehitatakse neliteist uut käitist ja et komisjonile esitatud andmed nende käitiste kohta olid mittetäielikud. Komisjon rõhutas vajadust saada võimalikult kiiresti nende käitiste kohta täiendavat üksikasjalikku ja mitmekülgset teavet, et kontrollida, kas hinnangud kiirguse mõjust tavapärastes tingimustes ja õnnetusjuhtumite korral on veel kehtivad. Lisaks sellele märkis komisjon, et üldandmed sisaldavad ootamatu radioaktiivsete heitmete keskkonda pääsemise puhul käitiste liigitamist, mis põhineb nende võimalikul ohul ja vastavatel kiirguse tagajärgedel, ja et üksikasjalikult uuritakse ainult neid käitiseid, mille puhul on kindlaks tehtud, et need võivad märkimisväärset üldsust ohustada (rajatiseväline doos on suurem kui 5 mSv). Kuna keerukate tuumarajatiste puhul tuleb rajatised vastavalt õnnetusstsenaariumidele liigitada, ei olnud komisjon rahul, et üldandmetesse ei lisatud lihtsustamise eesmärgil teavet radionukliidide eeldatava hulga ja füüsikalis-keemiliste vormide kohta igas rajatises ega ka koguseid, mis õnnetuse korral hinnanguliselt igast sellisest rajatisest keskkonda pääsevad.